פרנסס אלן

פרנסס אליזבט אלן (באנגלית: Frances Elizabeth Allen; 4 באוגוסט 1932 – 4 באוגוסט 2020) הייתה מדענית מחשב אמריקאית, מעובדי חברת IBM. אלן הייתה האישה הראשונה שמונתה כעמיתת IBM וכן האישה הראשונה שזכתה בפרס טיורינג. עבודתה הייתה רבת השפעה בנושאי מהדרים, אופטימיזציה של תוכנה ועיבוד מקבילי.

ביוגרפיה 
אלן נולדה וגדלה בחוה בעיירה פרו שבצפון מדינת ניו יורק. היא סיימה תואר ראשון במתמטיקה ב-SUNY (אוניברסיטת אולבני (אנ')) בשנת 1954 והחלה לעבוד כמורה בעיירת הולדתה. כעבור שנתיים החלה ללמוד לתואר שני במתמטיקה באוניברסיטת מישיגן, וקיבלה תואר זה בשנת 1957. באותה שנה החלה לעבוד בחטיבת המחקר של חברת IBM בפוקיפסי. היא הכשירה עובדים חדשים בשפת התכנות Fortran. היא תכננה לחזור להוראת המתמטיקה לאחר שתסיים לפרוע את ההלוואה שלקחה לשם מימון לימודיה, אך נשארה לעבוד ב-IBM למשך 45 השנים הבאות.

היא הוצבה בפרויקט המחשב IBM 7950 ששימש את ה-NSA לקריפטואנליזה. היא ניהלה את צוות האופטימיזציה למהדר של מחשב זה ושל המחשב IBM 7030 Stretch . בשנות ה-60 השתתפה בפרויקט ACS-1 לפיתוח מחשב-על, ובשנות ה-70 תרמה לשפת PL/I. בשנים 1970–1971 הייתה בשבתון באוניברסיטת ניו יורק, ובמשך שנים אחדות המשיכה ללמד שם כמורה מן החוץ. בשנת 1977 הייתה בשבתון באוניברסיטת סטנפורד.

בשנת 1989 נבחרה לעמיתת IBM, והייתה לאישה הראשונה שזכתה לכך. בשנת 2002 פרשה מ-IBM אך המשיכה בקשר עם החברה.

בשנת 1994 נבחרה לאקדמיה האמריקאית לאמנויות ולמדעים. בשנת 2010 נבחרה לאקדמיה הלאומית למדעים. הייתה עמיתת IEEE ועמיתת ACM.

בשנת 2006 זכתה בפרס טיורינג על תרומתה בתחום המהדרים ומיטוב הקוד שהם יוצרים. היא האישה הראשונה שזכתה בפרס זה, לאחר 40 שנים שבהן זכו בו רק גברים.

בשנת 2009 קיבלה תואר דוקטור לשם כבוד מאוניברסיטת מקגיל.

פרנסס אלן נישאה בשנת 1972 לג'ק שוורץ, פרופסור למתמטיקה ומדעי המחשב באוניברסיטת ניו יורק, והתגרשה ממנו לאחר עשר שנים.

נפטרה ב-4 באוגוסט 2020, ביום הולדתה ה-88.

קישורים חיצוניים 

 ביוגרפיה, באתר IBM

הערות שוליים

מדעניות מחשב אמריקאיות
זוכי פרס טיורינג
עמיתי IBM
עובדות IBM
חברות היכל התהילה של הארגון הבין-לאומי של נשים בטכנולוגיה
חוקרי שפות תכנות
זוכות פרס טיורינג
עמיתי IEEE
עמיתי ACM
חברות האקדמיה האמריקאית לאמנויות ולמדעים
חברות האקדמיה הלאומית למדעים של ארצות הברית
בוגרות אוניברסיטת מישיגן
בוגרות אוניברסיטת אולבני
אמריקאיות שנולדו ב-1932
אמריקאים שנולדו ב-1932
אמריקאיות שנפטרו ב-2020
אמריקאים שנפטרו ב-2020